### Beslutning

Godkendt.

### Sagsfremstilling

## Resume og sagens baggrund

Jf. trepartsaftalen fra juni 2007 mellem regeringen, de offentlige arbejdsgivere samt LO og AC skal alle kommuner opstille måltal for hvor stor en andel af de kommunale medarbejdere, der skal være indvandrere eller efterkommere med ikke-vestlig baggrund (herefter indvandrere/efterkommere). Det er op til den enkelte kommune at beslutte egne måltal. Der skal fastsættes ét måltal for kommunen som helhed samt ét måltal for hvert af kommunens fem fagområder (administrativt område, børn- og ungeområdet, teknisk område samt service, undervisningsområdet og ældre, sundhed og handicap). Senest besluttede Kommunalbestyrelsen et måltal på 4,52% for kommunen som helhed d. 18. december 2019 for perioden 2019/2020.

Formålet med måltallene er, at indvandrere/efterkommeres andel af den enkelte kommunes ansatte i videst muligt omfang kommer til af afspejle det omkringliggende samfund.

## Indstillinger

Direktøren indstiller, at

1. Opfyldelsen af måltal for 2019/2020 tages til efterretning
2. Det samlede måltal for 2021/2022 for andelen af indvandrere/efterkommere ansat i Kalundborg Kommune fastsættes til 4,55%, hvilket svarer til 2020-niveauet.
3. Måltallene for 2021/2022 inden for de fem fagområder fastsættes ud fra andelen af indvandrere / efterkommere på de fem fagområder ud fra 2020-niveauet

* Administrativt område: 4,25%
* Børne- og ungeområdet: 2,44%
* Teknisk område samt service: 4,69%
* Undervisningsområdet: 2,57%
* Ældre, sundhed og handicap: 7,77%

## Behandling

Direktion, Hovedudvalg, Økonomiudvalg, Kommunalbestyrelse

## Sagsfremstilling

Til brug for fastsættelsen af måltal og vurderingen heraf udarbejder KL data, herunder data specifikt for Kalundborg kommune som helhed og de fem ovennævnte fagområder. Et uddrag heraf findes i vedlagte notat.

*Fastsættelse af måltal*

Hidtidig praksis for fastsættelse af måltal er sket ud fra den senest opgjorte andel af indvandrere/ efterkommere ansat i Kalundborg Kommune samt på de fem fagområder. De indstillede måltal for 2021/2022 ovenfor, er en videreførelse af denne praksis og tager således afsæt i det aktuelle niveau for 2020.

*Opfyldelse af måltal for 2019/2020*

Tal for Kalundborg Kommune fremgår af vedlagte notat. Tallene viser, at Kalundborg Kommune opfylder det fastsatte måltal på 4,52% for 2019/2020 og har pr. 2020 4,55% medarbejdere, der er indvandrere/efterkommere (samlet måltal fastsat herefter). Til sammenligning udgør andelen af indvandrere/efterkommere i arbejdsstyrken i Kalundborg Kommune 4,59% i 2019 (data for 2020 ikke til rådighed).

På de fem fagområder opfyldes de fastsatte måltal ikke på det tekniske område og service i hverken 2019 og 2020, mens måltallene ikke opfyldes på det administrative område og børn- og ungeområdet i 2020. Dette er uddybet i notatet.

I notatet er relevante udviklinger siden 2011 i forhold til andelen af indvandrere/efterkommer desuden illustreret. Heraf kan bl.a. ses, at andelen af indvandrere/efterkommere ansat i Kalundborg Kommune i overordnede træk svarer til andel af indvandrere /efterkommere i arbejdsstyrken i Kalundborg Kommune. Det kan således betragtes, at andelen af indvandrere/efterkommere ansat i kommunen afspejler det omkringliggende samfund forstået som Kalundborg Kommune som helhed.

## Økonomiske konsekvenser

Ingen.

### Sagens forløb

29-11-2021 Direktionen 2021 (slettet 01-03-2022)
Anbefales sagen kører videre til Økonomiudvalget den 8. december, Hovedudvalget den 14. december og Kommunalbestyrelsen den 15. december med eventuel administrativ bemærkning fra Hovedudvalget.
14-12-2021 Hovedudvalget 2021 (slettet 01-03-2022)
Sagen blev anbefalet.
19-01-2022 Økonomiudvalget
Anbefales.